Først var der Ruslands annektering af Krim-halvøen i 2014. Året efter blev der pludselig fundet en fremmed ubåd i svensk farvand.

På få år er der sket et skifte i den danske sikkerhedsopfattelse, og Danmark har netop for 1,3 milliarder kroner købt nyt udstyr, der blandt andet skal jage russiske ubåde.

Det drejer sig om ni særlige dyppe-sonarer, som fra Forsvarets nye Seahawk-helikoptere kan fires ned i vandet og give overblik over, hvad der rører sig under overfladen.

Plus 600 såkaldte sonar-bøjer, som kan lægges ud over et større havområde og opsnuse ubåde.

Hvis vi forestiller os, at der dukker en russisk ubåd op ud for Nuuk, så skal Danmark have en måde at markere, at det finder vi os ikke i. Johannes Riber, militæranalytiker hos Forsvarsakademiet.

Med det nye udstyr kan Danmark bidrage til overvågningen af det såkaldte GIUK-område, som går fra Grønland til Island og helt ned til Storbritannien. Det er især russiske ubåde, der skal holdes øje med.

- Det her er en egenskab, vi skal kunne i dag. Det var ikke et issue fra 10-15 år siden, hvor man ikke så Rusland som en større trussel. Det er ved at ændre sig, siger Johannes Riber, som er militæranalytiker ved Institut for Strategi på Forsvarsakademiet.

- Vi kan se, at den russiske flåde investerer massivt i moderne ubåde.

Johannes Riber tilføjer, at Ruslands præsident, Vladimir Putin, de seneste ti år har haft stor fokus på at modernisere den russiske flåde.